**การถอดบทเรียนประสบการณ์และการเรียนรู้**

**ด้านเทคนิคการเรียนการสอนที่เน้นผู้เรียนเป็นสำคัญ**

**คณะนิเทศศาสตร์ มหาวิทยาลัยรังสิต**

**.......................................................................................................................**

**1. ชื่อ-สกุล ผู้เล่าเรื่อง** อาจารย์ศศโสฬส จิตรวาณิชกุล

**2. ชื่อ-สกุล ผู้บันทึก** อาจารย์บุปผา บุญสมสุข และ ดร.จิรัชฌา วิเชียรปัญญา

**3. บทบาท หน้าที่และความรับผิดชอบของผู้เล่าเรื่อง** อาจารย์ประจำสาขาวิชาสื่อสารการแสดง

**4. ชื่อเรื่องที่เล่า** การออกแบบกระบวนการเรียนรู้ที่สอดคล้องกับคุณลักษณะของผู้เรียน

**5. บริบท หรือความเป็นมาของเรื่องที่เล่า**

ผู้เล่าเรื่องเป็นอาจารย์ประจำสาขาวิชาสื่อสารการแสดงซึ่งนักศึกษาแต่ละคนจะมีลักษณะเฉพาะ ตัวที่แตกต่างกันมาก นักศึกษามีความเชื่อมั่นในความโดดเด่นของตัวเองสูง มีเป้าหมายอยากเป็นนักแสดง มีลักษณะนิสัยชอบเรียนภาคปฏิบัติมากกว่าทฤษฎี ซึ่งผู้สอนจำเป็นจะต้องพยายามศึกษา ทำความเข้าใจในบุคลิกลักษณะนิสัย พฤติกรรมของนักศึกษาเป็นรายบุคคล พร้อมที่จะปรับตัวให้เข้ากับนักศึกษาให้ได้ และจำเป็นที่จะต้องจะต้องชี้แจงกระบวนการเรียนการสอนให้นักศึกษาเข้าใจตั้งแต่ครั้งแรก

ผู้เล่าเรื่องรับผิดชอบสอนในรายวิชากำกับการแสดง ซึ่งนักศึกษาที่เรียนจำเป็นต้องใช้ความสามารถของตัวเองและความเป็นตัวของตัวเองในการทำงาน จึงทำให้งานมีความแตกต่างกันมาก ซึ่งครูผู้สอนจำเป็นต้องปรับการเรียนการสอนตามผู้เรียนเป็นรายบุคคล อีกทั้งกับการที่นักศึกษามีประสบการณ์ในเรื่องต่างๆ น้อย อาทิ การตีความบทละครคลาสสิก การเข้าใจถึงแก่น (theme) ของเรื่อง และคุณลักษณะ (character) ของตัวละคร ซึ่งผู้สอนจำเป็นต้องหาวิธีการสอนให้ผู้เรียนซึ่งมีความแตกต่างกันเป็นรายบุคคลสามารถเล่นและกำกับละครได้ ซึ่งในรายวิชากำกับฯ ผู้เรียนต้องวิเคราะห์ตัวละครทั้งหมด ต้องเข้าใจตัวละครทุกตัวได้อย่างถ่องแท้และเห็นภาพตัวละครได้อย่างชัดเจนจึงจะกำกับออกมาทั้งหมดได้ดี ในขณะที่วิชาการแสดง (acting) จำเป็นต้องวิเคราะห์ตัวละครได้เก่งจึงจะแสดงได้ดี

**6. วิธีการ / ขั้นตอน หรือกระบวนการที่ทำให้งานนั้นสำเร็จ**

การจะทำให้ผู้เรียนประสบความสำเร็จในการเรียนรู้สามารถกำกับการแสดงได้อย่างถูกต้องตามวรรณกรรมต้นฉบับได้ ผู้เล่าเรื่องมีกระบวนการจัดการเรียนการสอนดังนี้

1. สร้างความเข้าใจ ปรับเปลี่ยนทัศนคติและมุมมองทางวิชาชีพที่ถูกต้องให้กับผู้เรียน

2. สร้างความเป็นหนึ่งเดียวกันให้เกิดขึ้นกับผู้เรียน โดยการละลายพฤติกรรม ละลายความถือเนื้อถือตัวระหว่างเพศ ซึ่งเป็นกระบวนการที่สำคัญและเป็นหัวใจของการเรียนและการทำละคร

3. ประเมินความรู้ ทักษะ และจัดลำดับความสำคัญของผู้เรียนเป็นรายบุคคล เนื่องจากผู้เรียนมีพื้นความรู้ที่แตกต่างกันมาก เช่น การตีความ และการแสดง ซึ่งถือว่าเป็นความรู้หลัก ส่วนความรู้รองคือเรื่อง การผลิตและการออกแบบ ซึ่งผู้เล่าเรื่องต้องประเมินผู้เรียนเป็นรายบุคคลได้อย่างถูกต้องจึงจะสามารถเข้าไปปรับแก้และเพิ่มเติมทักษะและความรู้ให้กับผู้เรียนได้

4. ให้เวลากับผู้เรียนเป็นรายบุคคลสำหรับการตีความและทำความเข้าใจในบทละคร แก่นเรื่องรวมทั้งการวิเคราะห์ตัวละครแต่ละตัวอย่างถูกต้อง (ทีละบรรทัด)

5. สอดแทรกแบบฝึกหัดที่หลากหลายเพื่อพัฒนาผู้เรียนเป็นรายบุคคล เช่น แบบฝึกสมาธิ แบบฝึกจิตนาการ แบบฝึกร่างกาย หรือกิจกรรมต่างๆ เช่น “มาตามนัด”

6. ตรวจงานที่ได้มอบหมายให้กับนักศึกษา ซึ่งปกติจะตรวจประมาณ 3 รอบต่อ 1 ชิ้นงาน ในขณะที่ตรวจก็จะสอดแทรก ชี้แนะ และเชื่อมโยงให้นักศึกษาเห็นถึงความรู้หรือทฤษฎีที่จำเป็นต้องใช้ในการทำงาน

7. ยกตัวอย่างเหตุการณ์และสภาพปัญหาการทำงานที่เกิดขึ้นจริง เพื่อช่วยให้นักศึกษาเกิดความตระหนักถึงความสำคัญ เกิดความเข้าใจและมองเห็นภาพการทำงานที่ชัดเจนขึ้น

8. นำเสนอข้อมูลและทางเลือกในการแก้ปัญหาโดยจะให้ทั้งข้อดีและข้อเสียเพื่อให้ผู้เรียนเกิดแนวทางการแก้ไขปัญหาใหม่ๆ ภายใต้การตัดสินใจของผู้เรียนเอง

9. นำประสบการณ์และความรู้ของรุ่นพี่มาถ่ายทอดและสอนให้กับรุ่นน้องในชั้นเรียน

โดยสรุปผู้เล่าเรื่องมีกระบวนการพัฒนาทักษะและการเรียนรู้ให้กับผู้เรียนเป็นรายบุคคลในรายละเอียดดังนี้

**ก. ด้านการตีความบทละคร** ผู้เล่าเรื่องจะให้เวลากับนักศึกษาเป็นรายบุคคลโดยการนั่งดูการตีความบทละครของนักศึกษาเป็นรายบรรทัดจนกว่านักศึกษาจะเข้าใจแก่น (theme) ของเรื่อง และคุณลักษณะ (character) ของตัวละคร

**ข. ด้านก่อนการผลิตละคร (pre-production)** เป็นกระบวนการเตรียมรายละเอียดต่างๆ เช่นการจัดเตรียมเรื่องเสื้อผ้า ฉาก แสง เสียง เป็นต้น ก่อนการแสดงซึ่งต้องแล้วเสร็จก่อนการจัดแสดงจริงเป็นเวลา 1 เดือน ซึ่งผู้เล่าเรื่องต้องให้เวลากับนักศึกษาเป็นรายบุคคลในการเตรียมความพร้อมดังกล่าว

**ค. ด้านการส่งซ้อม** เป็นการฝึกซ้อมการแสดงซึ่งมักจะใช้เวลาตอนเย็นหลังเวลาเลิกเรียนปกติ โดยผู้เล่าเรื่องจะอยู่พร้อมกับนักศึกษาที่เป็นผู้กำกับคนอื่นเพื่อยืนยันการตีความว่าถูกต้องหรือไม่ และดูความบกพร่องประเด็นอื่นๆ ที่เกี่ยวข้อง รวมทั้งให้นักศึกษารู้จักการวิพากษ์ วิจารณ์งานคนอื่น ในขณะ เดียวกันก็ต้องกล้าที่จะยอมรับคำวิพากษ์วิจารณ์ของคนอื่นด้วย

**7. เทคนิคหรือกลยุทธ์ที่ทำให้เกิดความสำเร็จ**

7.1 ผู้เล่าเรื่องมีคลังแบบฝึกหัดที่เกิดจากความต้องการฝึกลักษณะที่พึงประสงค์ของนักแสดงใน 3 ลักษณะดังนี้คือ แบบฝึกสมาธิ แบบฝึกจิตนาการ และแบบฝึกร่างกายที่พร้อม (รวมทั้งสีหน้าและอารมณ์) ซึ่งสามารถนำมาใช้ฝึกผู้เรียนเป็นรายบุคคลได้

7.2 เทคนิคการตั้งคำถาม เป็นลักษณะของการตั้งคำถามไปเรื่อยๆ จนกระทั่งนักศึกษาเข้าใจด้วยตนเอง ในกรณีที่นักศึกษาเข้าใจยาก ก็จะให้เป็นทางเลือก ซึ่งสุดท้ายก็จะให้เด็กต้องตัดสินใจด้วยตนเอง

7.3การใช้การเรียนรู้จากสถานการณ์จริงโดยให้ผู้เรียนลงมือปฏิบัติด้วยตนเองจริงในทุกขั้นตอน รวมทั้งผสมผสานและสอดแทรกความรู้เชิงทฤษฎีในช่วงของการปฏิบัติ ซึ่งจะทำให้ผู้เรียนซึมซับและเข้าใจ ได้มากขึ้น

7.4 ใช้กิจกรรมที่หลากหลายเพื่อพัฒนาและปรับแก้คุณลักษณะและทักษะที่พึงประสงค์ให้กับผู้เรียน เช่น ใช้กิจกรรมการเล่น “มาตามนัด” เพื่อพัฒนาทักษะการแสดง การพูด และการใช้ท่าทางเพื่อการสื่อสาร เป็นต้น

**8. ผู้ที่มีส่วนร่วมทำให้เกิดความสำเร็จ และบทบาทของบุคคลนั้น** (ที่ไม่ใช่ผู้เล่า)

อาจารย์พรทิพย์ ประเสริฐยิ่งสุข และอาจารย์เธียรชัย อิศรเดช ซึ่งมีส่วนร่วมในการฝึกซ้อมและให้คำแนะนำสำหรับการฝึกซ้อมร่วมกับผู้เล่าเรื่อง

**9. อุปสรรคหรือปัญหาในการทำงาน (Lessons Learned) และแนวทางในการแก้ปัญหา / อุปสรรคดังกล่าว**

9.1 บทละครที่เรียนส่วนมากเป็นบทละครประเภทคลาสสิก มีความหลากหลายด้านเนื้อหา นักศึกษาหนึ่งคนต่อหนึ่งบทละคร (1:1) นักศึกษาจะมีปัญหาด้านการรับรู้และการตีความบทละครอันเนื่องมาจากความแตกต่างด้านวัฒนธรรมและลักษณะของตัวละครซึ่งไม่ใช่เรื่องของเด็ก เช่น วรรณกรรมของคนบ้า วรรณกรรมโสเภณี ซึ่ง message ในเรื่องเด็กยังไม่มีประสบการณ์ จึงทำให้เด็กขาดความลึกซึ้งในการรับรู้ การตีความ และการฝึกปฏิบัติ

แนวทางการแก้ปัญหาของผู้เล่าเรื่องคือ การให้เวลากับนักศึกษาเป็นรายบุคคลโดยการนั่งดูการตีความของนักศึกษาเป็นรายบรรทัดจนกว่านักศึกษาจะเข้าใจแก่น (theme) ของเรื่อง และคุณลักษณะ (character) ของตัวละคร ซึ่งจะส่งผลต่อการกำกับการแสดงได้อย่างถูกต้อง

9.2 ผู้เรียนที่ต้องทำหน้าที่กำกับการแสดง มีปัญหาเรื่องการคัดเลือกนักแสดง (casting)และมีประสบการณ์กำกับการแสดงน้อยซึ่งมีผลมาจากการตีความหรือการวิเคราะห์ตัวละครไม่ถูกต้อง หรือการที่ตนเองแสดง (perform) ไม่ได้ รวมทั้งไม่สามารถสื่อสารให้นักแสดงเข้าใจได้ และที่สำคัญคือ เวลาว่างของนักศึกษาในทีมแสดงไม่ตรงกัน ซึ่งปัญหาดังกล่าวทั้งหมดจะส่งผลและสะท้อนให้เห็นถึงคุณภาพโดยรวมของการกำกับการแสดงได้

แนวทางการแก้ปัญหาของผู้เล่าเรื่องคือ การสอดแทรกแบบฝึกหัดให้นักศึกษาแสดงเป็นตัวละครตัวนั้นๆ ซึ่งต้องอาศัยการฝึกหัดเป็นเดือนๆ ที่จะทำให้นักศึกษาเป็นตัวละครนั้นจริงๆ

9.3 ผู้เรียนขาดความรู้และทักษะพื้นฐานที่เป็นองค์ประกอบของการแสดงในส่วนที่สำคัญคือเรื่องของฉาก แสง หรือเสียง ซึ่งเป็นข้อจำกัดของหลักสูตรที่ไม่ได้เน้นในเรื่องดังกล่าว ทำให้ส่งผลต่อกระบวนการผลิตงานที่มีคุณภาพในลักษณะองค์รวมได้

แนวทางการแก้ปัญหาของผู้เล่าเรื่องคือ เปิดอบรมเชิงปฏิบัติการเพิ่มเติมให้กับผู้เรียน โดยใช้เวลานอกเหนือจากชั้นเรียนปกติ

**10. ผลลัพธ์ หรือความสำเร็จที่เกิดขึ้นคือ**

10.1 นักศึกษาเรียนรู้ที่จะเข้าใจและยอมรับความแตกต่างของแต่ละบุคคล และสามารถทำงานภายใต้ความแตกต่างของแต่ละบุคคลได้

10.2 นักศึกษากล้าที่จะเปิดเผยตัวตนของตนเองมากขึ้น อันเนื่องมาจากแบบฝึกหัดและรายวิชาจะจะพัฒนาและฝึกให้เด็กเป็นตัวของตัวเองมากขึ้นๆ

10.3 นักศึกษาสามารถพัฒนาทักษะ เกิดการเรียนรู้และนำความรู้และประสบการณ์ที่ได้รับไปปรับใช้กับการกำกับการแสดงให้เกิดเป็นผลสำเร็จในเรื่องหนึ่งๆ ได้

10.4 นักศึกษาเกิดการเปลี่ยนแปลง มีพัฒนาการตามคุณลักษณะของการเป็นผู้กำกับที่ดี มีความรับผิดชอบ มีการแก้ปัญหาและมีการตัดสินใจที่ดีภายใต้สถานการณ์การทำงานจริง

**11. การเรียนรู้ของผู้เล่าเรื่องจากประสบการณ์ความสำเร็จดังกล่าว**

11.1 การทำงานแต่ละชิ้นจะมีปัญหาเฉพาะหน้าเกิดขึ้นมาก เราจำเป็นต้องปรับการทำงานตลอดเวลาเพื่อให้งานองค์รวมมีคุณภาพ

11.2กระบวนการจัดการเรียนการสอนจะทำงานของมันเอง ทำให้นักศึกษาเกิดการเปลี่ยนแปลง กล้าที่จะเปิดเผยตัวตนของตนเองมากขึ้น

**12. สมรรถนะ (ความรู้ ทักษะ หรือทัศนคติ) ของผู้เล่าเรื่อง**

มีความเข้าใจในธรรมชาติและความแตกต่างของผู้เรียน และสามารถพัฒนาผู้เรียนให้มีคุณลักษณะที่พึงประสงค์ตามหลักสูตรสื่อสารการแสดงได้

**13. ผลงานเชิงประจักษ์ของผู้เล่าเรื่องคือ**

มีการจัดแสดงละครซึ่งเป็นผลงานประจำของสาขาวิชาสื่อสารการแสดง